Bendt Bendtsen (KF), 2004-03-30:
Jeg vil gerne sige til hr. Kramer Mikkelsen, at når man stiller spørgsmålet: Hvorfor nu det her lovforslag, og vi har debatteret det i 4 timer, så er jeg næsten nødt til at sige til hr. Kramer Mikkelsen, at så er det måske, fordi man ikke har hørt helt efter, hvad der er blevet sagt her fra talerstolen.
Så blev der spurgt, hvad de lejere skulle gøre, som ikke har råd, men som egentlig gerne ville.
Jamen det her er et forslag, hvor vi ønsker, at flere lejere får mulighed for at blive ejere under den her forsøgsordning.
Og jeg må sige til hr. Kramer Mikkelsen, at det er ligesådan alle andre steder i denne verden, at hvis man skal købe en ting, så skal man have nogle midler at købe for.
Så er det ligegyldigt, om det er en bolig, eller det er en julegave, eller hvad det er.
Og med hensyn til udtrykket: fare frem mod den almene boligmasse, så synes jeg, det er et imponerende udtryk at fremkomme med.
Vi taler om en forsøgsordning på 5.000 boliger.
Jeg er nødt til at foreholde hr. Kramer Mikkelsen dette, for man kører jo løs med en lang række postulater hele vejen igennem.
Så vil jeg da gerne sige tak, når hr. Kramer Mikkelsen roser regeringen for at bygge flere boliger.
Det takker vi for.
Jeg kan sige til hr. Kramer Mikkelsen, at vi vil fortsætte med at bygge flere boliger til handicappede, flere boliger til ældre, flere boliger til unge, flere almene boliger, gerne flere private udlejningsboliger.
Derudover ønsker vi at give mulighed for, at helt almindelige mennesker kan få mulighed for at overtage deres bolig.
Og at det skulle skade helt almindelige mennesker, den skal hr. Kramer Mikkelsen langt, langt ud i skoven med.
Det er så forkert, som det overhovedet kan være, fordi vi netop øger antallet af boliger, vi øger boligmassen, det er det, der er afgørende for det hele.
Til hr. Keld Albrechtsen må jeg sige, at hr. Keld Albrechtsen ikke er kronjurist, jeg er ikke kronjurist.
Sådan er det.
Jeg må notere mig, at Justitsministeriet har vurderet denne model, kammeradvokaten har vurderet denne model.
Der er ikke tale om ekspropriation, og det er det, jeg forholder mig til som minister.
Så blev der spurgt helt klart, hvad der sker med den lejer, der bliver overtalt til at købe for dyrt.
Det hører jeg hr. Keld Albrechtsen køre løs med.
Jamen det er jo sådan i alle forhold, men her nærmer vi os nok den her socialistiske styring af det enkelte menneske.
Hvad med hr. Keld Albrechtsen, hvad med alle de mennesker, der køber ejerbolig?
Skulle der til at være styring af deres økonomi, en vurdering af alle dem, der køber ejerbolig hvert evig eneste år?
Er det det, hr. Keld Albrechtsen vil?
Det hr. Keld Albrechtsen vil, er nok at sætte samfundet på lommepenge og så dele ud, fordi man i hans optik ved bedre.
Det er klart, at det her er indviklet lovgivning, må jeg sige til hr. Keld Albrechtsen. Men det er jo sådan, at boligen opdeles i ejerlejligheder, og hvis der er tre, der køber, jamen så er der tre, der er repræsenteret i ejerforeningen.
Og hvis der er 20 boliger, så er der 17 tilbage af de andre.
Med hensyn til problemstillingen med boligorganisationerne har jeg noteret mig de høringssvar, der ligger i den her sag.
Så kan man tage udgangspunkt i, om det er organisationerne, man skal høre på, eller det er lejerne.
Jeg har noteret mig, at en tredjedel af lejerne gerne vil have lov til at blive ejere.
Det vil regeringen gerne hjælpe nogle af dem med under en forsøgsordning.